তথ্যববিরণী নম্বর : ৫৭৬

**মেধায় বাঙালি বিশ্বের অন্যতম সমৃদ্ধ জাতি**

**-- তথ্যমন্ত্রী**

ঢাকা, ২ ফাল্গুন (১৫ ফেব্রুয়ারি) :

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, অর্থনীতিতে আমরা মধ্যম আয়ের দেশ হলেও মেধায় বাঙালি বিশ্বের অন্যতম সমৃদ্ধ জাতি হিসেবে স্বাক্ষর রেখেছে।

শনিবার সন্ধ্যায় অমর একুশে গ্রন্থমেলার সোহরাওয়ার্দী উদ্যান বই উদ্বোধন মঞ্চে কবি জান্নাতুল ফেরদৌস পান্না, রেবেকা শিল্পী ও জয়া জাহান চৌধুরী'র যথাক্রমে 'সুদূর পথের বাঁক পেরিয়ে', 'সমর্পিত' ও 'রঙিন প্রেম' কাব্যগ্রন্থ ত্রয়ের মোড়ক উন্মোচনকালে তিনি একথা বলেন।

তথ্যমন্ত্রী বলেন, ইউরোপের বাইরে সাহিত্যে প্রথম নোবেল বিজয়ী বাঙালি কবি রবীন্দ্রনাথ ঠাকুর; গাছের যে প্রাণ আছে, তা প্রথম আবিষ্কার করেন স্যার জগদীশ চন্দ্র বসু, নোবেলবিজয়ী অমর্ত্য সেন-সহ বহু বাঙালি অনন্য প্রতিভার স্বাক্ষর রেখেছেন। সে কারণে ইউরোপ-আমেরিকার মতো অর্থ-বিত্তের বৈভব না থাকলেও মেধায় আমরা সমৃদ্ধ জাতি।

সেই সাথে মন্ত্রী বলেন, সামাজিক যোগাযোগ মাধ্যমের এই যুগেও মানুষের পাঠাভ্যাস যে রয়ে গেছে,  বইমেলায় বিপুল জনসমাগমই তা প্রমাণ করে। ১৯৭২ সালে চাদর বিছিয়ে যে বইমেলার সূত্রপাত, আজ তা ৮ লাখ বর্গফুটের বিশাল মেলায় পরিণত হয়েছে। দিন দিন এর কলেবর বৃদ্ধি পাচ্ছে। শুধু তাই নয়, চট্টগ্রাম-সহ সকল জেলা ও বিভাগীয় শহরেও এখন বইমেলা হয়, যা জ্ঞান-বিজ্ঞান -সাহিত্যচর্চায় অত্যন্ত উৎসাহব্যঞ্জক, বলেন তিনি।

#

আকরাম/রাহাত/মোশারফ/সেলিম/২০২০/২২০০ ঘণ্টা

তথ্যববিরণী নম্বর : ৫৭৫

**খালেদা জিয়া প্যারোলে মুক্তির আবেদন করলে গুরুত্বের সাথে বিবেচনা করা হবে**

**-- স্থানীয় সরকার মন্ত্রী**

ভালুকা (ময়মনসিংহ), ২ ফাল্গুন (১৫ ফেব্রুয়ারি) :

খালেদা জিয়া প্যারোলে মুক্তির আবেদন করলে গুরুত্বের সাথে বিবেচনা করা হবে বলে জানিয়েছেন স্থানীয় সরকার মন্ত্রী মোঃ তাজুল ইসলাম। তিনি বলেন, সংবিধান অনুযায়ী সকল নাগরিক সমান সুযোগ সুবিধা ভোগ করবেন। সরকার দেশের প্রত্যেকটা নাগরিকের প্রতি যেমন আন্তরিক তেমনি খালেদা জিয়ার মুক্তির ব্যাপারে সরকার আন্তরিক। বেগম জিয়া একজন সাবেক প্রধানমন্ত্রী ও একটি দলের প্রধান হওয়ায়  সংবিধানের সীমাবদ্ধতা ও সর্বোচ্চ সুযোগ গুরুত্বের সাথে বিবেচনা করা হবে। তবে সংবিধান ও রাষ্ট্রের নিয়মের বাইরে কিছু সম্ভব নয়।

আজ ময়মনসিংহ জেলার ভালুকায় উপজেলা পরিষদের সম্প্রসারিত ভবন উদ্বোধন ও  ১২টি উন্নয়ন প্রকল্পের ভিত্তি প্রস্তর স্থাপন শেষে সাংবাদিকদের এক প্রশ্নের জবাবে মন্ত্রী এসব কথা বলেন।

মন্ত্রী আরো বলেন, স্থানীয় সরকার মন্ত্রণালয় গ্রাম থেকে শহর পর্যন্ত কাজ করার জন্য অঙ্গীকারবদ্ধ।

এর পূর্বে মন্ত্রী এলজিইডি কর্তৃক নির্মাণাধীন সীডস্টোর-সখীপুর সড়ক এর চলমান কাজ, এলজিইডির মল্লিকবাড়ী-উথুরা রাস্তায় নির্মাণাধীন ঘুর্নিঘাট ব্রিজ পরিদর্শন এবং এমজিএসপি প্রকল্পের নির্মাণাধীন ঢাকা-ময়মনসিংহ মহাসড়কের ইউনিলনের মোড় থেকে কানা মার্কেট সড়ক পরিদর্শন করেন।

গৃহায়ন ও গণপূর্ত প্রতিমন্ত্রী শরীফ আহমেদ, সংসদ সদস্য কাজীম উদ্দিন আহমেদ ধনু প্রমুখ এ সময় উপস্থিত ছিলেন ।

#

হাসান/নাইচ/মোশারফ/সেলিম/২০২০/২০৩০ ঘণ্টা

তথ্যববিরণী নম্বর : ৫৭৪

**কক্সবাজারে প্রাথমিক ও গণশিক্ষা প্রতিমন্ত্রীর রোহিঙ্গা শরণার্থী ক্যাম্প পরিদর্শন**

উখিয়া (কক্সবাজার), ২ ফাল্গুন (১৫ ফেব্রুয়ারি) :

প্রাথমিক ও গণশিক্ষা প্রতিমন্ত্রী মোঃ জাকির হোসেন আজ কক্সবাজারের উখিয়ায় রোহিঙ্গা শরণার্থী ক্যাম্প ও ইউনিসেফ পরিচালিত রিচিং আউট অভ্ স্কুল চিলড্রেন (রস্ক) প্রকল্পের রোহিঙ্গা শিশুদের জন্য অনানুষ্ঠানিক শিখন ও স্বাস্থ্য সেবা কেন্দ্র পরিদর্শন করেন।

পরিদর্শনকালে প্রতিমন্ত্রী রোহিঙ্গা শিশুদের পড়াশোনা ও স্বাস্থ্য সেবার খোঁজখবর নেন। রোহিঙ্গা নারী শিক্ষার্থীরা যাতে কোনোভাবে শিক্ষা থেকে বঞ্চিত না হয়, সে বিষয়ে বিশেষ পদক্ষেপ নেওয়ার জন্য ইউনিসেফ প্রতিনিধিদের প্রতি তিনি আহ্বান জানান।

#

রবীন্দ্রনাথ/নাইচ/মোশারফ/আব্বাস/২০২০/২০১৬ ঘণ্টা

তথ্যববিরণী নম্বর : ৫৭৩

**স্বাস্থ্য সেবার জন্য পার্বত্য চট্টগ্রামের মানুষকে আর দূরে যেতে হবে না**

**-- বীর বাহাদুর উশৈসিং**

বান্দরবান, ২ ফাল্গুন (১৫ ফেব্রুয়ারি) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, পার্বত্য চট্টগ্রামের মানুষকে স্বাস্থ্য সেবার জন্য আর দূরে যেতে হবে না। এখন জনগণ নিজ এলাকা থেকে স্বাস্থ্য সেবা নিতে পারবে। তিনি আরো বলেন, সরকার স্বাস্থ্য বান্ধব। সরকার কমিউনিটি ক্লিনিকের মাধ্যমে জনগণের দোরগোড়ায় স্বাস্থ্য সেবা পৌঁছে দিচ্ছে।

আজ লামা উপজেলার সরই ইউনিয়নে ১০ শয্যা বিশিষ্ট মা ও শিশু কল্যাণ কেন্দ্রের উদ্বোধন অনুষ্ঠানে প্রধান অতিথির বক্তৃতাকালে এসব কথা বলেন পার্বত্য মন্ত্রী বীর বাহাদুর উশৈসিং।

বান্দরবানের লামা উপজেলার সরই ইউনিয়নের স্বাস্থ্য প্রকৌশল অধিদপ্তরের অর্থায়নে নির্মিত  ৪ কোটি ৪ লাখ টাকা ব্যয়ে মা ও শিশু কল্যাণ কেন্দ্রের উদ্বোধন করেন পার্বত্য মন্ত্রী।

এর আগে পার্বত্য চট্টগ্রাম উন্নয়ন বোর্ডের বাস্তবায়নে ৩ কোটি ২১ লাখ টাকা ব্যয়ে সরই ইউনিয়ন পরিষদ থেকে হাসানভিটা পর্যন্ত রাস্তার উদ্বোধন, ৩০ লাখ টাকা ব্যয়ে সরই মসজিদ ভিটায় মসজিদের উদ্বোধন এবং স্থানীয় সরকার প্রকৌশল অধিদপ্তর (এলজিইডি) এর  বাস্তবায়নে ২ কোটি ৬০ লাখ টাকা ব্যয়ে সরই এর পোলো খাল কসমো কলেজের রাস্তা ও গার্ডার ব্রিজের উদ্বোধন করেন মন্ত্রী।

#

নাছির/নাইচ/মোশারফ/রেজাউল/২০২০/২০১২ ঘণ্টা

তথ্যববরিণী নম্বর : ৫৭২

**যুব বিশ্বকাপ জয়ে দেশের ক্রীড়াঙ্গনে আত্মবিশ্বাস বেড়েছে**

**-- নৌপরিবহন প্রতিমন্ত্রী**

দনিাজপুর, ২ ফাল্গুন (১৫ ফব্রেুয়ারি):

নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, অনূর্ধ্ব ১৯ ক্রিকেট দলের বিশ্বকাপ জয়ে দেশের ক্রীড়াঙ্গনে সামগ্রিক আত্মবিশ্বাস বেড়েছে। আগামী দিনে বাংলাদেশ ক্রীড়াক্ষেত্রে আন্তর্জাতিকভাবে আরো বড় সাফল্য পাবে।

প্রতিমন্ত্রী আজ বিকালে দিনাজপুর জেলার বোচাগঞ্জস্থ শেখ রাসেল মিনি স্টেডিয়ামে উপজেলা ক্রীড়া সংস্থা আয়োজিত সানু-মামুন স্মৃতি ভলিবল টুর্নামেন্ট-২০২০ এবং চতুর্থ ফিরোজ্জামান স্মৃতি টি-টোয়েন্টি ক্রিকেট টুর্নামেন্ট-২০২০ এর উদ্বোধন অনুষ্ঠানে এসব কথা বলেন।

খালিদ মাহ্মুদ চৌধুরী বলেন, বর্তমান সরকার ক্রীড়ামোদী সরকার। খেলাধুলার প্রতি সরকারের গভীর মনোযোগ রয়েছে। আগামী দিনে বাংলাদেশ অন্যান্য ইভেন্টেও বিশ্বজয় করবে।

#

জাহাঙ্গীর/নাইচ/মোশারফ/রেজাউল/২০২০/১৯৩৫ ঘণ্টা

তথ্যববিরণী নম্বর : ৫৭১

**নিজস্ব সংস্কৃতিকে অন্তর দিয়ে লালন করতে হবে**

**-- মহিলা ও শিশু বিষয়ক প্রতিমন্ত্রী**

ঢাকা, ২ ফাল্গুন (১৫ ফেব্রুয়ারি) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, পিঠা বাংলার হাজার বছরের ঐতিহ্য ও সংস্কৃতি। নিজস্ব এ সংস্কৃতিকে অন্তর দিয়ে লালন করতে হবে। ধনিমন্ডি উচ্চ বিদ্যালয়ে পিঠা উৎসবে আসা শিক্ষার্থী, শিক্ষক ও অভিভাবকদের মুজিব শতবর্ষের শুভেচ্ছা জানিয়ে প্রতিমন্ত্রী ইন্দিরা বলেন, শিক্ষা প্রতিষ্ঠান ছাত্রছাত্রীদের দেয় প্রাতিষ্ঠানিক শিক্ষা আর পরিবার থেকে পায় নৈতিক শিক্ষা। সবাই মিলে নিজস্ব সংস্কৃতি ও মুক্তিযুদ্ধের চেতনায় বিশ্বাসী নতুন প্রজন্ম গড়ে তুলতে হবে।

প্রতিমন্ত্রী ফজিলাতুন নেসা ইন্দিরা আজ ঢাকায় হাতিরপুলে ধানমন্ডি উচ্চ বিদ্যালয়ে পিঠা উৎসব উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী ইন্দিরা আরো বলেন,  আজকের শিশুরা আগামী দিনের ভবিষ্যৎ। শিশুদের উন্নয়ন ও সুরক্ষার জন্য জাতির পিতা ১৯৭৪ সালে শিশু আইন প্রণয়ন করেন। প্রাথমিক শিক্ষাকে বাধ্যতামূলক  ও একসাথে ৩৬ হাজার স্কুল জাতীয়করণ করে গণমুখী শিক্ষা ব্যবস্থা চালু করেন।

প্রতিমন্ত্রী ফজিলাতুন নেসা ইন্দিরা আলোচনা সভার পূর্বে পিঠা উৎসবের উদ্বোধন করেন ও বিভিন্ন স্টল ঘুরে দেখেন।

#

আলমগীর/নাইচ/মোশারফ/রেজাউল/২০২০/১৯২৬ ঘণ্টা

তথ্যববিরণী নম্বর : ৫৭০

ইমপালস হাসপাতালে **নিরাপদ ও** ব্যথাবিহীন প্রসব কার্যক্রম **শুরু**

ঢাকা, ২ ফাল্গুন (১৫ ফেব্রুয়ারি) :

সমাজকল্যাণমন্ত্রী নুরুজ্জামান আহমেদ বলেছেন, বর্তমান সরকারের নানা উদ্যোগের ফলে দেশে সন্তান প্রসবকালীন মাতৃমৃত্যু ও নবজাতকের অকাল মৃত্যুহারের আধিক্য অনেক কমে এসেছে। তিনি আয়ারল্যান্ড, যুক্তরাজ্য, সিঙ্গাপুর-সহ দুনিয়ার বিভিন্ন দেশে চলমান নারীদের ঝুঁকিপূর্ণ সিজারিয়ান প্রসবের বদলে বাংলাদেশেও প্রথমবারের মতন ‘নিরাপদ ও ব্যথাবিহীন প্রসব কার্যক্রম’ প্রবর্তনকারী ইমপালস হাসপাতালের এমন যুগান্তকারী উদ্যোগের ভূয়সী প্রশংসা করেন।

মন্ত্রী আজ রাজধানীর ইমপালস হাসপাতাল আয়োজিত ‘পেইনলেস নরমাল ডেলিভারি’ শীর্ষক তিনদিনব্যাপী এক সেমিনারের উদ্বোধন করেন।

ঝুঁকিপূর্ণ সিজারিয়ান অপারেশনের প্রচলন উদ্বেগজনক হারে বাড়ায় উদ্বেগ প্রকাশ করে সমাজকল্যাণমন্ত্রী বলেন, আধুনিক যুগেও নিরাপদ সন্তান প্রসব আমাদের দেশে বড় একটি সমস্যা। সিজারিয়ানের মাধ্যমে একটি পরিবারের কেবল আর্থিক ক্ষতিই হয় না, প্রসূতি বা মায়ের অনেক স্বাস্থ্যসমস্যা-সহ জীবনঝুঁকিও দেখা দেয়। তাই পেইনলেস নরমাল ডেলিভারির সাফল্য এ দেশের চিকিৎসাসেবায় নবদিগন্তের সূচনা করবে তিনি আশাবাদ ব্যক্ত করেন।

সমাজকল্যাণমন্ত্রী পেইনলেস নরমাল ডেলিভারির ব্যাপারে এ দেশের মায়েদের সচেতনতা সৃষ্টি এবং সাধারণ মানুষের মাঝে ব্যাপক প্রচারের প্রয়োজনীয়তার ওপর জোর দেন। মন্ত্রী ধীরে-ধীরে জেলাপর্যায়ে এই চিকিৎসা পদ্ধতির সম্প্রসারণে উদ্যোগী হতে ইমপালস হাসপাতাল কর্তৃপক্ষের প্রতি আহ্বান জানিয়ে বলেন, এ ধরনের স্বাস্থ্যসেবা কেবল রাজধানীকেন্দ্রিক থাকুক, সেটা কাম্য নয়।

#

শাহ আলম/নাইচ/সঞ্জীব/রেজাউল/২০২০/১৯৩৬ ঘণ্টা

তথ্যববিরণী নম্বর : ৫৬৯

**জাতির পিতার স্বপ্নের সোনার বাংলা গড়াই হবে মুজিববর্ষের অঙ্গীকার**

**-- কৃষিমন্ত্রী**

জামালপুর, ২ ফাল্গুন (১৫ ফেব্রুয়ারি ২০২০) :

কৃষিমন্ত্রী ড. মোঃ আব্দুর রাজ্জাক বলেছেন, জাতির পিতার জন্মশতবার্ষিকী উপলক্ষে মুজিববর্ষের কর্মসূচি শুধু দেশের অভ্যন্তরে নয়, বিশ্বের বিভিন্ন দেশে অনুষ্ঠিত হবে। জাতির পিতা বঙ্গবন্ধু শেখ মুজিবুর রহমানের স্বপ্নের সোনার বাংলাদেশ গড়াই হবে মুজিব বর্ষের অঙ্গীকার।

আজ জামালপুরে জেলা স্কুল মাঠে আয়োজিত মুজিববর্ষ উপলক্ষে জনসভায় মন্ত্রী এসব কথা বলেন।

মন্ত্রী বলেন, বঙ্গবন্ধু সারাটা জীবন গণতন্ত্রের জন্য সংগ্রাম করেছেন। শোষণহীন সমাজ প্রতিষ্ঠার কথা বলেছেন। দুখী মানুষের মুখে হাসি ফোটাতে চেয়েছেন। ধর্মনিরপেক্ষতার কথা বলেছেন।

জেলা আওয়ামী লীগের সভাপতি মুহাম্মদ বাকী বিল্লাহ্ এর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন তথ্য প্রতিমন্ত্রী ডাঃ মোঃ মুরাদ হাসান প্রমুখ।

#

গিয়াস/নাইচ/সঞ্জীব/রেজাউল/২০২০/১৭৫৫ ঘণ্টা

তথ্যববিরণী নম্বর : ৫৬৮

**বেগম জিয়ার মুক্তি নিয়ে বিএনপি নিজেই দ্বিধান্বিত**

**---তথ্যমন্ত্রী**

ঢাকা, ২ ফাল্গুন (১৫ ফেব্রুয়ারি) :

বেগম জিয়ার মুক্তি নিয়ে বিএনপি নিজেই দ্বিধান্বিত, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর মোহাম্মদপুরে শরীরচর্চা কলেজ ময়দানে অগ্রণী ব্যাংকের বার্ষিক ক্রীড়া প্রতিযোগিতা উদ্বোধন শেষে সাংবাদিকদের এ সংক্রান্ত প্রশ্নের জবাব দেন তিনি।

এসময় সাংবাদিকরা প্রশ্ন করেন- 'বিএনপি একদিকে বলছে আন্দোলনের মাধ্যমেই খালেদা জিয়াকে মুক্ত করা হবে, অন্যদিকে তারা আওয়ামী লীগের সাধারণ সম্পাদককে ফোন  করে প্রধানমন্ত্রীর সাথে আলাপ করতে চেয়েছে, তারা কি আন্দোলন থেকে সরে আসছে! আবার শোনা যাচ্ছে তার পরিবার চায় প্যারোলে মুক্তি- আসলে বিষয়টি কেমন?'

এর জবাবে তথ্যমন্ত্রী বলেন, 'বেগম খালেদা জিয়ার পক্ষ থেকে প্যারোলের কোনো আবেদন করা হয়নি। আপনারা দেখছেন, তার পরিবারের বরাত দিয়ে এক ধরনের কথা, আবার দলের পক্ষ থেকে আরেক ধরনের কথা বলা হচ্ছে। একদিকে আন্দোলনের ডাক, অন্যদিকে আমাদের সাধারণ সম্পাদককে ফোনে বেগম জিয়াকে মুক্তি দেবার অনুরোধ করে তারা আসলে কি চান, সেটা এখনো স্পষ্ট করতে পারেননি।'

এসময় মন্ত্রী আরো জানান, 'বেগম জিয়া শুধুমাত্র প্যারোলে মুক্তির আবেদন করলেই সরকারের বিবেচনা করার সুযোগ থাকে, এছাড়া তাকে মুক্তি দেয়ার ক্ষেত্রে সরকারের কোনো এখতিয়ার নেই। বিএনপি নেতারা প্রতিদিন বেগম জিয়ার জামিন নিয়ে কথা বলেন, আর বলেন সরকার বাধা দিচ্ছে। বেগম জিয়া কোনো রাজনৈতিক বন্দি নন, তিনি দুর্নীতির দায়ে সাজা ভোগ করছেন। এবং বাংলাদেশে আইন ও আদালত স্বাধীন। সুতরাং তাকে জামিন পেতে হলে আদালতের মাধ্যমেই পেতে হবে। তারা (বিএনপি) আইন আদালতের তোয়াক্কা করেন না, কিন্তু সবাইকেই আইন মেনে চলতে হয়।'

আওয়ামী লীগের যুগ্ম সাধারণ সম্পাদক ড. হাছান মাহ্‌মুদ প্যারোলের বিষয়টি স্পষ্ট করে বলেন, 'প্যারোল হচ্ছে তার অপরাধ ও শাস্তি মেনে নিয়ে মুক্তির আবেদন। তবে, এখনো পর্যন্ত বেগম জিয়ার পক্ষ থেকে প্যারোলের আবেদন করা হয়নি।'

'প্রতিহিংসার রাজনীতি করে বিএনপি, আওয়ামী লীগ নয়'

আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেন, ‘জননেত্রী শেখ হাসিনা জিঘাংসা বা প্রতিহিংসার রাজনীতি করেন না, বরং বিএনপি করে। ২০০৪ সালে বিএনপির আমলে প্রধানমন্ত্রী বেগম জিয়ার সরকারের পৃষ্ঠপোষকতায়, তার পুত্র তারেক রহমানের পরিচালনায় ২১শে আগস্ট গ্রেনেড হামলা পরিচালিত হয়েছিল শেখ হাসিনাকে হত্যার উদ্দেশে।'

ড. হাছান আরো বলেন, 'আবার যখন বেগম জিয়ার দ্বিতীয় পুত্র মৃত্যুবরণ করেন, তখন দেশের প্রধানমন্ত্রী শেখ হাসিনা বেগম জিয়ার বাড়ির দরজায় দশ মিনিট দাঁড়িয়ে ছিলেন। তিনি দরজা খোলেননি। এগুলো আমরা মনে রাখিনি, মাননীয় প্রধানমন্ত্রী  মনে রাখেননি। বেগম জিয়াকে বঙ্গবন্ধু মেডিকেলে রেখে সর্বোচ্চ স্বাস্থ্যসেবা দিতে সরকার আন্তরিকভাবে কাজ করে যাচ্ছে।'

নিজ দলের  উদাহরণ দিয়ে মন্ত্রী বলেন, 'আমাদের দলের সাধারণ সম্পাদক ওবায়দুল কাদের ভাই যখন জীবন-মৃত্যুর সন্ধিক্ষণে, তখন তিনি বঙ্গবন্ধু শেখ মুজিব মেডিকেল কলেজ হাসপাতালেই ছিলেন। বিদেশ থেকে যে চিকিৎসকরা এসেছিলেন, তারাও বলেছেন, বঙ্গবন্ধু মেডিকেল কলেজ হাসপাতাল যে চিকিৎসা দিয়েছে, তা বিশ্বমানের এবং সঠিক।'

বেগম খালেদা জিয়ার সর্বোচ্চ চিকিৎসা নিশ্চিত করতে তাকে কারাগারের প্রকোষ্ঠে না রেখে বঙ্গবন্ধু শেখ মুজিব মেডিকেল কলেজ হাসপাতালে রাখা হয়েছে, উল্লেখ করে তথ্যমন্ত্রী বলেন, 'তার সাথে পছন্দের গৃহপরিচারিকাকে রাখা হয়েছে, সার্বক্ষণিক নার্স রয়েছে। নিয়মিত তার স্বাস্থ্যপরীক্ষা করা হয়, বিশেষজ্ঞ চিকিৎসকরাও তাকে সময়ে সময়ে পরীক্ষা করেন। সুতরাং বেগম জিয়ার স্বাস্থ্য নিয়ে বিএনপির কথাগুলো জনমনে বিভ্রান্তি ছড়ানোর অপচেষ্টা ছাড়া কিছু না।'

এর আগে জাতীয় পতাকা উত্তোলন, পায়রা ও বেলুন উড়িয়ে অগ্রণী ব্যাংকের বার্ষিক ক্রীড়া প্রতিযোগিতা উদ্বোধন করেন তথ্যমন্ত্রী ড. হাছান মাহ্‌মুদ। অগ্রণী ব্যাংকের ব্যবস্থাপনা পরিচালক মোহাম্মদ সামস-উল ইসলাম-সহ কর্মকর্তা-কর্মচারী ও তাদের পরিবারের সদস্যরা অনুষ্ঠানে উপস্থিত ছিলেন।

#

আকরাম/নাইচ/সঞ্জীব/আব্বাস/২০২০/১৭২৪ ঘণ্টা

তথ্যববিরণী নম্বর : ৫৬৭

**মুজিববর্ষকে বিদ্যুৎ বিভাগের সেবা বর্ষ ঘোষণা**

ঢাকা, ২ ফাল্গুন (১৫ ফেব্রুয়ারি) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ গ্রাহকদের চাহিদা অনুযায়ী সেবা দিতে বাংলাদেশ পল্লী বিদ্যুতায়ন বোর্ডের জেনারেল ম্যানেজারদেরকে আন্তরিকভাবে কাজ করার আহ্বান জানিয়েছেন। তিনি বলেন, মুজিববর্ষকে বিদ্যুৎ বিভাগ সেবা বর্ষ হিসেবে ঘোষণা করেছে। প্রতিদিন এক ঘণ্টা বেশি কাজ করার সিদ্ধান্ত নেওয়া হয়েছে এবং দক্ষ জনসম্পদ গড়ার উদ্যোগ নেওয়া হয়েছে।

প্রতিমন্ত্রী আজ বাংলাদেশ পল্লী বিদ্যুতায়ন বোর্ড (আরইবি) এর ব্রিগেডিয়ার জেনারেল সবিহ উদ্দিন হলে ‘মুজিববর্ষ’ উপলক্ষে আরইবির জেনারেল ম্যানেজার সম্মেলনের উদ্বোধন অনুষ্ঠানে প্রধান অতিথির বক্তব্যে এসব কথা বলেন।

নসরুল হামিদ বলেন, জুন ২০২০ এর মধ্যে গ্রিড এলাকায় এবং ডিসেম্বর ২০২০ এর মধ্যে অফগ্রিড এলাকায় শতভাগ বিদ্যুতায়ন করা হবে। এসব উদ্যোগের সাথে আরইবির জেনারেল ম্যানেজারদের সম্পৃক্ত থেকে নিজেদের সর্বোচ্চ অবদান রাখতে হবে। তিনি বলেন, গ্রাহকরা এখন মানসম্পন্ন বিদ্যুৎ চায়। ট্রিপ বা শাট ডাউন শুনতে চায় না। আরইবির গ্রাহকরা গড়ে ৯৮ কিলোওয়াট-ঘণ্টা বিদ্যুৎ ব্যবহার করে যা দ্রুততার সাথে ১০০০ কিলোওয়াট-ঘণ্টায় উন্নীত করার উদ্যোগ নিতে হবে।

জেনারেল ম্যানেজার সম্মেলনের উদ্বোধন অনুষ্ঠানে অন্যান্যের মধ্যে বাংলাদেশ পল্লী বিদ্যুতায়ন বোর্ড (আরইবি) এর চেয়ারম্যান মেজর জেনারেল মঈন উদ্দিন (অব.) ও পাওয়ার সেলের মহাপরিচালক মোহাম্মদ হোসেন বক্তব্য রাখেন।

#

আসলাম/নাইচ/সঞ্জীব/রেজাউল/২০২০/১৭১৬ ঘণ্টা

তথ্যববিরণী নম্বর : ৫৬৬

**আইসিটি বিষয়ে তিন লাখ তরুণ-তরুণীদের প্রশিক্ষণ দেয়া হবে**

- কৃষিমন্ত্রী

টাঙ্গাইল, ২ ফাল্গুন (১৫ ফেব্রুয়ারি ২০২০) :

কৃষি মন্ত্রী ড. মোঃ আব্দুর রাজ্জাক বলেছেন, পুরুষের পাশাপাশি নারীদের তথ্য ও যোগাযোগ প্রযুক্তিতে সম্পৃক্ত করলে নারীর ক্ষমতায়ন ও অর্থনৈতিক প্রবৃদ্ধি বাড়বে, যা টেকসই উন্নয়ন লক্ষ্য (এসডিজি-৫) অর্জনে গুরুত্বপূর্ণ ভূমিকা রাখবে।

মন্ত্রী আজ টাঙ্গাইলে আসিয়া হাসান আলী ডিগ্রি কলেজের আইসিটি ভবনের উদ্বোধন অনুষ্ঠান ও সাংস্কৃতিক অনুষ্ঠানে বক্তৃতাকালে এসব কথা বলেন।

মন্ত্রী বলেন, আইসিটিতে মেয়েদের অংশগ্রহণ বাড়ানোর লক্ষ্যে  আইসিটি বিষয়টিকে সবার কাছে জনপ্রিয় করা, আইসিটিকে বিশেষায়িত পেশা হিসেবে মূল্যায়ন করা এবং ভবিষ্যৎ বিনির্মাণের বার্তা সবার মধ্যে ছড়িয়ে দেওয়া প্রয়োজন। সরকারের লক্ষ্য ২০৩০ সাল নাগাদ নারী-পুরুষের সমান অংশীদারিত্ব নিশ্চিত করা। তাই গ্রাম-শহরকে সমান গুরুত্ব দিয়ে সরকার ডিজিটাইলাইজেশনের উদ্যোগ নিয়েছে এবং ভবিষ্যতে তা অব্যাহত থাকবে। বিশাল সংখ্যক তরুণ-তরুণীদের কর্মসংস্থানের সুযোগ সৃষ্টির লক্ষ্যে সরকার আইটি খাতে আগামী ২০২১ সালের মধ্যে বছরে ৩ লাখ তরুণ-তরুণীদের প্রশিক্ষণের ব্যবস্থা করবে। আইটিতে মেয়েদের উৎসাহিত করতে সরকার প্রশিক্ষণে ২০-৩০ শতাংশ নারী সংরক্ষিত কোটা বরাদ্দ রেখেছে।

কলেজের গর্ভনিং বডির সভাপতি বদিউল আলম মঞ্জুর সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন  উপজেলা চেয়ারম্যান মোঃ হারুনার রশিদ হিরা,  উপজেলা নির্বাহী অফিসার আরিফা সিদ্দিকা ও পৌর মেয়র মঞ্জুরুল ইসলাম তপন।

##

গিয়াস/রফিকুল/মনোজিৎ/২০২০/১৬২০ ঘণ্টা

তথ্যববিরণী নম্বর : ৫৬৫

## বাঁশের ব্যবহার বৃদ্ধি করা হলে বৃক্ষ নিধন ও ক্ষতিকর প্লাস্টিকের ব্যবহার কমে যাবে

- পরিবেশ মন্ত্রী

## নীলফামারী, ২ ফাল্গুন (১৫ ফেব্রুয়ারি ২০২০) :

## পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, অতীতে বাসগৃহ নির্মাণ-সহ গৃহস্থালি কাজে ব্যবহারের জন্য বিভিন্ন নিত্য প্রয়োজনীয় দ্রব্য তৈরিতে বাঁশ ব্যবহৃত হতো। বর্তমানে কাঠ এবং প্লাস্টিক সামগ্রী সেই স্থান দখল করে নিয়েছে । কাঠের বহুল ব্যবহারের ফলে অধিক হারে বৃক্ষ নিধন করা হচ্ছে। ফলে পরিবেশের ভারসাম্য নষ্ট হচ্ছে। আর ক্ষতিকর প্লাস্টিকের বহুল ব্যবহারের ফলে আজ পরিবেশ দূষণ মারাত্মক আকার ধারণ করেছে। তিনি বলেন, গবেষণা, বাঁশ ব্যবস্থাপনা ও চাষিদের বাঁশ চাষে উদ্বুদ্ধ করার মাধ্যমে বাঁশের ব্যবহার বৃদ্ধি করা সম্ভব হলে বৃক্ষ নিধন ও ক্ষতিকর প্লাস্টিকের ব্যবহার অনেকাংশে কমে যাবে।

|  |  |
| --- | --- |
|  |  |

মন্ত্রী আজ নীলফামারী জেলার ডোমারে আঞ্চলিক বাঁশ গবেষণা ও প্রশিক্ষণ কেন্দ্র উদ্বোধন অনুষ্ঠানে এসব কথা বলেন।

উদ্বোধনী বক্তব্যে মন্ত্রী বলেন, বাঁশ চাষের সম্প্রসারণ ও ব্যবহার বাড়ানোর লক্ষ্যে নীলফামারীতে বাঁশ গবেষণা ও প্রশিক্ষণ কেন্দ্রটি স্থাপন করা হয়েছে। এ কেন্দ্রে সহজ ও সাশ্রয়ী পদ্ধতিতে বাঁশ চাষ, বাঁশ ও বাঁশজাতপণ্যের মান বাড়ানো , বাঁশ সংরক্ষণ করে মূল্যবান ও আর্কষণীয় পণ্য তৈরিকরণ এবং বাজারজাতকরণের বিষয়ে চাষিদের প্রশিক্ষণ-সহ এ কেন্দ্রে বাঁশঝাড় ব্যবস্থাপনা ও রাসায়নিক দ্রব্য প্রয়োগে বাঁশ, কাঠ, ছন ইত্যাদির ব্যবহারিক আয়ুষ্কাল বৃদ্ধি বিষয়ক প্রশিক্ষণ দেয়া হবে। সঠিক ব্যবস্থাপনা ও উন্নত প্রযুক্তি ব্যবহারের মাধ্যমে এ অঞ্চলে বাঁশের উৎপাদন বৃদ্ধি পাবে প্রত্যাশা করে বন মন্ত্রী বলেন, আঞ্চলিক বাঁশ গবেষণা ও প্রশিক্ষণ কেন্দ্রটিকে যথাযথভাবে কাজে লাগিয়ে এ অঞ্চলের বেকারত্ব দূর ও অর্থনৈতিকভাবে স্বাবলম্বী হওয়ার সুযোগ সৃষ্টি করা হবে।

পরিবেশ, বন ও জলবায়ু পরিবর্তন মন্ত্রণালয়ের সচিব জিয়াউল হাসান এনডিসি’র সভাপতিত্বে অনুষ্ঠিত উদ্বোধন অনুষ্ঠানে অন্যান্যের মধ্যে বক্তব্য রাখেন নীলফামারী ১ আসনের সংসদ সদস্য আফতাব উদ্দিন সরকার, প্রধান বন সংরক্ষক মোহাম্মদ সফিউল আলম চৌধুরী, পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব আহমদ শামীম আল রাজী, নীলফামারীর জেলা প্রশাসক মোঃ হাফিজুর রহমান চৌধুরী ও বাংলাদেশ বন গবেষণা ইনস্টিটিউটের পরিচালক ড. মোঃ মাসুদুর রহমান প্রমুখ।

উল্লেখ্য, ডোমার উপজেলা পরিষদের নিকটে বন বিভাগের দুই একর জমিতে পরিবেশ, বন ও জলবায়ু পরিবর্তন মন্ত্রণালয়ের আওতায় বাংলাদেশ বন গবেষণা ইনস্টিটিউট, চট্টগ্রামের বাস্তবায়নে ১৮ কোটি ৫৩ লাখ টাকা ব্যয়ে আঞ্চলিক বাঁশ গবেষণা ও প্রশিক্ষণ কেন্দ্রটি নির্মাণ করা হয়। কেন্দ্রটিতে রয়েছে ল্যাবরেটরি ও প্রশিক্ষণ কেন্দ্র-সহ একটি চারতলা অফিস ভবন ।

##

দীপংকর/রফিকুল/মনোজিৎ/২০২০/১৪৩০

তথ্যববিরণী নম্বর : ৫৬৪

**স্বাধীনোত্তর বাংলাদেশে স্বাস্থ্য ক্ষেত্রের সাফল্য বঙ্গবন্ধুর হাত ধরেই শুরু**

- কৃষিমন্ত্রী

ধনবড়ী, টাঙ্গাইল, ২ ফাল্গুন (১৫ ফেব্রুয়ারি ২০২০) :

স্বাধীনোত্তর বাংলাদেশে স্বাস্থ্য ক্ষেত্রে সাফল্যের শুরু বঙ্গবন্ধুর হাত ধরে। জাতির পিতা বঙ্গবন্ধু শেখ মুজিবুর রহমান ১৯৭৪ সালে ‘জনস্বাস্থ্য পুষ্টি প্রতিষ্ঠান’ প্রতিষ্ঠা করেন এবং ’৭৫ সালের ২৩ এপ্রিল বাংলাদেশ জাতীয় পুষ্টি পরিষদ গঠনের আদেশ স্বাক্ষর করেন। এরই ধারাবাহিকতায় বর্তমান সরকারের সময়ে আজ সুস্থ জাতি হিসেবে অর্থনৈতিক ও সামাজিক উন্নয়ন ঘটিয়ে জাতীয় প্রবৃদ্ধিতে ভূমিকা রাখছে দেশ, এভাবেই বাংলাদেশ পৌঁছে যাবে উন্নত রাষ্ট্রের বন্দরে।

আজ কৃষিমন্ত্রী ড. মোঃ আব্দুর রাজ্জাক ৫০ শয্যা বিশিষ্ট ধনবাড়ী উপজেলা স্বাস্থ্য কমপ্লেক্সের আন্তঃবিভাগ উদ্বোধন অনুষ্ঠানে এসব কথা বলেন।

মন্ত্রী বলেন, ১৯৯৬ সালে প্রধানমন্ত্রী শেখ হাসিনার সরকার প্রাথমিক স্বাস্থ্যসেবা জনগণের দোরগোড়ায় পৌঁছে দেয়ার লক্ষ্যে ১৮হাজার কমিউনিটি ক্লিনিক নির্মাণের কাজ শুরু করেন। মেডিকেল বিশ্ববিদ্যালয় স্থাপনের পাশাপাশি প্রতিষ্ঠা করা হয় শেখ হাসিনা জাতীয় বার্ন ও প্লাস্টিক সার্জারি ইনস্টিটিউট, ন্যাশনাল ইনস্টিটিউট অভ্ নিউরোসাইন্স, কিডনি, ক্যান্সার, নিউরোলজি-সহ বেশ কয়েকটি বিশেষায়িত হাসপাতাল ও ইনস্টিটিউট। এছাড়া কমিউনিটি ক্লিনিক প্রকল্প বর্তমান সরকারের আমলে পুনরুজ্জীবিত হয়েছে। বর্তমানে ১৩ হাজার ৮৮২টি কমিউনিটি ক্লিনিকের মাধমে সারা দেশের গ্রাম পর্যায়ে প্রাথমিক স্বাস্থ্যসেবা দেয়া হচ্ছে।

স্বাস্থ্যকে সংবিধানের মূল অধিকারের তালিকায় সংযোজন, প্রথম পঞ্চবার্ষিক পরিকল্পনায় স্বাস্থ্যকে গুরুত্বপূর্ণ স্থান দান, গুটিকয়েক জেলা ও মহকুমা হাসপাতাল থেকে প্রতি থানায় গ্রামীণ স্বাস্থ্য কেন্দ্র প্রতিষ্ঠা, চিকিৎসকদের প্রথম শ্রেণির মর্যাদা দিয়ে স্বাস্থ্যকে গুরুত্ববহ করে তোলা ইত্যাদির মাধ্যমে বাংলাদেশের স্বাস্থ্যব্যবস্থার অগ্রযাত্রা শুরু। তাই সবাকে স্বাস্থ্য খাতের বিদ্যামান সমস্যাগুলো নিরসন করে স্বাস্থ্য সেবার নতুন দিগন্ত উন্মোচন করার আহ্বান জানান তিনি।

সিভিল সার্জন ডা. মোঃ ওয়াহিদুজ্জামানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন উপজেলা চেয়ারম্যান হারুনার রশিদ হিরা, পৌর মেয়র খন্দকার মনজুরুল আলম মঞ্জু, উপজেলা নির্বাহী অফিসার আরিফা সিদ্দিকা প্রমুখ।

##

গিয়াস/রফিকুল/মনোজিৎ/২০২০/১৪০৫ ঘণ্টা

তথ্যববিরণী নম্বর : ৫৬৩

**নিরাপত্তা পরিষদে রোহিঙ্গা সঙ্কটের ন্যায়বিচার ও জবাবদিহিতা নিশ্চিত করার আহ্বান রাষ্ট্রদূতের**

নিউইয়র্ক, (১৫ ফেব্রুয়ারি ২০২০) :

রোহিঙ্গা জনগোষ্ঠীর নিরাপদ, মর্যাদাপূর্ণ ও স্ব-প্রণোদিত প্রত্যাবাসন এবং কাঙ্খিত সামাজিক পুনর্মিলনের অন্যতম পূর্বশর্ত হলো ন্যায়বিচার ও জবাবদিহিতা নিশ্চিত করা।

১৩ ফেব্রুয়ারি জাতিসংঘ নিরাপত্তা পরিষদে ‘শান্তি বিনির্মাণ ও টেকসই শান্তি: সংঘাত ও সংঘাত পরবর্তী পরিস্থিতির ন্যায় বিচার’ শীর্ষক উন্মুক্ত আলোচনায় জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত রাবাব ফাতিমা একথা বলেন। নিরাপত্তা পরিষদের চলতি ফেব্রুয়ারি মাসের সভাপতি বেলজিয়াম এই উন্মুক্ত আলোচনার আয়োজন করে।

রাবাব ফাতিমা সংঘাত থেকে বেরিয়ে আসা দেশগুলোর ন্যায়বিচার নিশ্চিত করতে আন্তর্জাতিকভাবে স্বীকৃত বিচার ব্যবস্থার গুরুত্বের কথা তুলে ধরেন এবং রোহিঙ্গাদের বিরুদ্ধে মিয়ানমার সরকারের মানবাধিকার লঙ্ঘন ও নৃশংস অপরাধের জবাবদিহিতা নিশ্চিতে আন্তর্জাতিক অপরাধ আদালতের (আইসিসি) যুগান্তকারী সিদ্ধান্তকে স্বাগত জানান।

নিরাপত্তা পরিষদের ‘নারী শান্তি ও নিরাপত্তা’এবং ‘যুব শান্তি ও নিরাপত্তা’ এজেন্ডাসমূহের প্রতি বাংলাদেশের প্রতিশ্রুতি পুনর্ব্যক্ত করে রাবাব ফাতিমা বলেন, সশস্ত্র সংঘাতকালে শিশু ও নারীদের প্রতি সহিংসতা প্রতিরোধ এবং এর দায়বদ্ধতা নিশ্চিত করার ক্ষেত্রে জাতিসংঘের বহু পাক্ষিক প্রচেষ্টায় বাংলাদেশ অব্যাহতভাবে সমর্থনদানে প্রতিশ্রুতিবদ্ধ। জাতিসংঘ শান্তিরক্ষা কার্যক্রমে অন্যতম প্রধান সৈন্য ও পুলিশ প্রেরণকারী দেশ হিসেবে বিশ্বের বিভিন্ন সংঘাত-প্রবণ এলাকায় বাংলাদেশ যে অবদান রেখে চলেছে তা তুলে ধরেন তিনি। ‘সংঘাত পরবর্তী পরিস্থিতি’ বিষয়টির ওপর জোর দিয়ে তিনি বলেন, অসমতা, বৈষম্য বর্জন-সহ সমাজে সংঘাত ও সহিংসতা সৃষ্টি করতে পারে এমন মূল কারণগুলো চিহ্নিত করা এবং তা প্রতিরোধ করার ওপর গুরুত্ব দিতে হবে।

##

ফাতিমা/রফিকুল/মনোজিৎ/২০২০/১৩২৭ ঘণ্টা